ΑΠΟΦΑΣΗ ΤΟΥ ΣΥΜΒΟΥΛΙΟΥ της 29ης Μαρτίου 1977 περί εξουσιοδοτήσεως της Επιτροπής να συνάπτει δάνεια Ευρατόμ με σκοπό τη συμμετοχή στη χρηματοδότηση των πυρηνικών σταθμών παραγωγής ηλεκτρικής ενεργείας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ.

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητος Ατομικής Ενεργείας, και ιδίως τα άρθρα 2, 172 και 203,

την πρόταση της Επιτροπής,

τη γνώμη της Συνελεύσεως(1),

τη γνώμη της Οικονομικής και Κοινωνικής Επιτροπής(2),

Εκτιμώντας:

ότι η χρησιμοποίηση της πυρηνικής ενεργείας δύναται να μειώσει την υπερβολική εξάρτηση της Κοινότητος από το εξωτερικό στον τομέα της ενεργείας και, κατά συνέπεια, να βελτιώσει τους όρους υπό τους οποίους πραγματοποιούνται οι εισαγωγές ενεργείας-

ότι η χρησιμοποίηση της πυρηνικής ενεργείας για την παραγωγή ηλεκτρισμού είναι, υπό τις σημερινές τεχνικο-οικονομικές συνθήκες, οικονομικώς αποδοτική και παρέχει περισσότερα πλεονεκτήματα από την χρησιμοποίηση των πετρελαιοειδών-

ότι οι πρόσθετες επενδύσεις που απαιτούν οι πυρηνικές εγκαταστάσεις σε σχέση με τις κλασσικές εγκαταστάσεις, σε συνδυασμό με τις δαπάνες οι οποίες λόγω της αυξήσεως των τιμών των πετρελαιοειδών επιβαρύνουν το κόστος εκμεταλλεύσεως των υφισταμένων κλασσικών σταθμών παραγωγής ηλεκτρικής ενεργείας, καθιστούν περισσότερο αναγκαία την προσφυγή των παραγωγών ηλεκτρισμού στην λήψη πιστώσεων-

ότι το άρθρο 2 περίπτωση γ) της συνθήκης αναθέτει στην Κοινότητα να διευκολύνει τις επενδύσεις και να εξασφαλίζει, ιδίως δια της ενθαρρύνσεως των πρωτοβουλιών των επιχειρήσεων, την δημιουργία των βασικών εγκαταστάσεων που είναι αναγκαίες για την ανάπτυξη της πυρηνικής ενεργείας εντός της Κοινότητος- ότι για την συμβολή στην χρηματοδότηση των πυρηνικών σταθμών, πρέπει να δημιουργηθεί μηχανισμός συνάψεως και χορηγήσεως δανείων- ότι η ενέργεια αυτή φαίνεται αναγκαία για την επίτευξη του στόχου που προβλέπεται στο άρθρο 2 περίπτωση γ της συνθήκης, αν και το άρθρο αυτό δεν προβλέπει την αναγκαία για την εν λόγω ενέργεια εξουσία-

ότι το μέγεθος των αναγκών σε κεφάλαια καθιστά επιθυμητή την αύξηση των δυνατοτήτων χρηματοδοτήσεως και ότι η Κοινότης δύναται να παράσχει ουσιαστική βοήθεια στον τομέα αυτόν-

ότι η Κοινότης οφείλει να χρησιμοποιήσει όλα τα μέσα που διαθέτει, για να διευκολύνει την πραγματοποίηση των στόχων που ετέθησαν στα πλαίσια της νέας στρατηγικής για κοινή ενεργειακή πολιτική,

ΑΠΟΦΑΣΙΖΕΙ:

Άρθρο 1

Η Επιτροπή εξουσιοδοτείται να συνάπτει εξ ονόματος της Ευρωπαϊκής Κοινότητος Ατομικής Ενεργείας (Ευρατόμ) και εντός των ορίων που καθορίζονται από το Συμβούλιο, δάνεια των οποίων το προϊόν διατίθεται, υπό μορφήν δανείων, για την χρηματοδότηση επενδυτικών σχεδίων που έχουν ως αντικείμενο την βιομηχανική παραγωγή ηλεκτρισμού πυρηνικής προελεύσεως και τις βιομηχανικές εγκαταστάσεις του κύκλου των καυσίμων.

Η Επιτροπή δανείζεται μόνο μέχρι του ποσού των αιτήσεων περί χορηγήσεως δανείων οι οποίες της έχουν υποβληθεί.

Οι πράξεις συνάψεως και οι αντίστοιχες πράξεις χορηγήσεως δανείων εκφράζονται στην ίδια νομισματική μονάδα και πραγματοποιούνται υπό τους ίδιους όρους όσον αφορά την εξόφληση του κεφαλαίου και την πληρωμή των τόκων. Οι δαπάνες στις οποίες υποβάλλεται η Κοινότης για την κατάρτιση και εκτέλεση κάθε πράξεως βαρύνουν τις δανειολήπτριες επιχειρήσεις.

Άρθρο 2

Η Επιτροπή διαπραγματεύεται τους όρους των δανείων, για την καλύτερη εξυπηρέτηση του συμφέροντος της Κοινότητος βάσει των συνθηκών της κεφαλαιαγοράς και αναλόγως των απαιτήσεων που επιβάλλει η διάρκεια των χορηγουμένων δανείων.

Άρθρο 3

Η Επιτροπή αποφασίζει για την χορήγηση κάθε δανείου. Οι αποφάσεις της διαπνέονται ειδικότερα από την αρχή της προτιμήσεως στην χρησιμοποίηση των πόρων υπό τις καλύτερες συνθήκες αποδοτικότητος και για τις εγκαταστάσεις αρίστων διαστάσεων.

Οι χορηγήσεις των δανείων συνοδεύονται από τις εγγυήσεις που συνηθίζονται στις τραπεζικές συναλλαγές.

Άρθρο 4

Η Επιτροπή ενημερώνει περιοδικώς το Συμβούλιο και την Συνέλευση για τα έσοδα και τα έξοδα που προκύπτουν από την σύναψη και χορήγηση των δανείων Ευρατόμ καθώς και την εξυπηρέτησή τους.

Κατ' έτος, επισυνάπτει στην κατάσταση των προβλεπομένων εξόδων έγγραφο, όπου ανακεφαλαιώνει την πολιτική της επί θεμάτων δανεισμού.

Άρθρο 5

Ο οικονομικός και ο λογιστικός έλεγχος πραγματοποιούνται σύμφωνα με τον δημοσιονομικό κανονισμό της 25ης Απριλίου 1973, που ισχύει για τον γενικό προϋπολογισμό των Ευρωπαϊκών Κοινοτήτων(3).

Έγινε στις Βρυξέλλες, στις 19 Μαρτίου 1977.

Για το Συμβούλιο

Ο Πρόεδρος

Τ. ΒΕΝΝ

(1) ΕΕ αριθ. Α 157 της 14. 7. 1975, σ. 35.

(2) ΕΕ αριθ. Α 248 της 29. 10. 1975,σ. 8.

(3) ΕΕ αριθ. Ν 116 της 1. 5. 1973.σ.1.